Twee doodgeskiet wat sonder brandstof gaan staanArgieffoto Twee jong mense is op Putfonteinweg in Benoni doodgeskiet nadat hul bakkie se brandstof glo opgeraak en hulle langs die pad gaan staan het, het Ross Campbell, woordvoerder van ER24, gesê. Hy het gesê paramedici het die 19-jarige man se liggaam buite die bakkie aangetref. Hy is verskeie kere geskiet. Die vrou, vermoedelik in haar 20’s, is binne-in die bakkie gekry. Sy is klaarblyklik ŉ enkele keer geskiet. “Albei is op die toneel dood verklaar,” het Campbell gesê. “Twee werkers wat saam met hulle gery het, het van die toneel gevlug, maar het teruggekom toe nooddienswerkers daar aangekom het. Hulle beweer ŉ groep mans het hulle genader nadat hulle langs Putfonteinweg stilgehou het, waar die brug oor die N12 gaan.” Die polisie ondersoek die voorval.